הבשורה על-פי ישו – ז'וזה סאראמאגו | אלה יווניה קוראת ספרים
בתמונה מצמררת של מפגש בין אלוהים לבין ישו (כשגם השטן נוכח) מתאר אלוהים לישו את מותו ומותם של קדושים אחרים, לפרטי פרטים – מיני מיתות משונות בדרכים משונות עוד יותר, ואם נקח בחשבון כי אלוהים הוא כל יכול, הרי שגרימת כל כך הרבה יסורים לבני אנוש, כדי להגדיל את כוחו והשפעתו של אותו אלוהים, מלמדת לא מעט על השימוש שעושה אלוהים בכוחו.
השטן, המוזכר כאן אף הוא, יש לו תפקיד גם כן בספר ודמותו לעתים מכמירת לב. ייצוגו כיום של השטן הינו של הרע האולטימטיבי, אולם אצל סאראמאגו, אין הוא אלה דמות מראה של אלוהים: ".. כי הטוב והרע אינם קיימים כשלעצמם, אלא כל אחד מהם הוא רק היעדרו של האחר." (עמ' 12-13), ואם כך – כל העצמת כוחו של האל מכאן, תביא להגברת כוחו הנגדי של השטן!
בתמונה מצמררת אחרת מבקש השטן לוותר על הרוע הכרוך באיזו פעולה, ועל ידי כך מוותר על כוחו – אלא שאלוהים אינו מוכן, משום שבכך תקטן השפעתו על העולם.
אין רחמים באלוהים הזה, רק בבנו שנועד לשאת את הבשורה, ואת הצלב בדרך אל מותו.
את סיפור צליבתו של ישו הכרתי לראשונה דרך אופרת הרוק "ישו כוכב עליון" של רייס וובר, אופרת רוק שהתבססה על צורה קדומה יותר של סיפור ימיו האחרונים של ישו – הפאסיונים המפורסמים עוד יותר, של באך, אלה המכילים בתוכם טקסטים מן הברית החדשה, יחד עם כוראלים ואריות, שיהפכו את שמיעת הסיפור לקליטה יותר/ המפורסם והאהוד ביניהם הוא המתיאוס פאסיון – הבשורה על פי מתי.
לאורך כל הספר התנגנו באזני, לסירוגין, קטעים מתוך אופרת הרוק ומתוך ה"מתיאוס פאסיון" גם יחד, כולל טקסטים מדויקים שאני מכירה משתי היצירות שפתאום קרמו עור וגידים (כמעט) בספר.
הבשורה על-פי ישו – חשיבותו בדרך הצגת הדברים, ב"הקטנת" ובהאנשת המיתוס, וכן בתיאור היפה ההופך לממשי את החיים בתקופה המתוארת.
הבשורה על פי ישו –ז'וזה סאראמאגו. תרגום (נפלא): מרים טבעון. הספריה החדשה (299 עמודים)
(פורסם ב – 11 יולי, 2010 בפורום הספרים של YNET)
דיון בפורום הספרים של YNET נערך ביום 4.9.2010
(O Evangelho Segundo Jusus Cristo – José Saramago)
→ הארכיטקטורה בחבל האוזַרק בארקנסו – דונלד הרינגטון ילדי חצות – סלמן רושדי ←
תגובה אחת בנושא “הבשורה על-פי ישו – ז'וזה סאראמאגו”
פינגבאק: הבשורה על פי יהודה – עמוס עוז | אלה יווניה קוראת ספרים